RO Jurnalul Oficial al Uniunii Europene C 87/14

Publicarea unei cereri de modificare în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

2009/C 87/06

Prezenta publicare conferă dreptul de opoziție la cererea de modificare în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei în termen de șase luni de la data prezentei publicări.

CERERE DE MODIFICARE

REGULAMENTUL (CE) NR. 510/2006 AL CONSILIULUI

Cerere de modificare în conformitate cu articolul 9

„PARMIGIANO REGGIANO”

NR. CE: IT-PDO-0317-0016-26.7.2007

IGP ( ) DOP ( X )

1. Rubrica din caietul de sarcini afectată de modificare

—  Denumirea produsului — Descrierea produsului —  Aria geografică —  Dovada originii — Metodă de obținere —  Legătura — Etichetare — Cerințe naționale — Altele [de precizat]

2. Tip de modificare

—  Modificare a documentului unic sau a fișei rezumat — Modificare a caietului de sarcini al DOP sau al IGP înregistrată pentru care nu s-a publicat niciun document unic și nicio fișă rezumat —  Modificare a caietului de sarcini care nu implică nicio modificare a documentului unic publicat [articolul 9 alineatul (3) din Regulamentul (CE) nr. 510/2006] —  Modificarea temporară a caietului de sarcini ca urmare a adoptării unor măsuri sanitare sau de protecție a plantelor obligatorii de către autoritățile publice [articolul 9 alineatul (4) din Regulamentul (CE) nr. 510/2006]

3. Modificare (modificări)

3.1. Descriere

Caracteristicile produsului finit sunt specificate cu mai multă precizie.

Se descrie mai detaliat tipul de alimentație al vacilor care produc laptele folosit la fabricarea brânzei „Parmigiano Reggiano D.O.P.”, în scopul explicitării elementelor supuse controlului.

3.2. Metodă de obținere

Sunt specificate cu mai multă precizie alimentele autorizate și cele interzise în alimentația vacilor de lapte.

În scopul prevenirii oricărui risc de contaminare a grajdurilor, inclusiv prin intermediul solului și al furajelor, se interzice chiar și simpla deținere în crescătorie a oricărui tip de furaje însilozate. Se prevede că, în cazul în care se cresc animale pentru carne, această activitate trebuie să se desfășoare în adăposturi distincte și separate de cele în care se află animalele crescute pentru lapte.

Se adaugă unele precizări în legătură cu dimensiunile cuvelor și utilizarea acestora, prin care se explicitează uzanțe și practici confirmate de tradiție, în vederea păstrării caracterului artizanal al producției și a legăturii cu teritoriul. Se introduce posibilitatea reutilizării a 15 % din numărul de cuve de fabricare a brânzei pentru un nou proces de fabricație, refolosire justificată de condițiile tehnico-operaționale specifice existente în aria de producție a „Parmigiano-Reggiano D.O.P.”. Această nouă dispoziție urmărește să soluționeze problema sporirii lactației vacilor, cauzată de curba de lactație, pentru a permite producătorilor de brânză să valorifice cea mai mare parte din cantitatea de lapte produsă fără să trebuiască să recurgă la instalarea de noi cuve sau de noi structuri. Procentul de 15 % din numărul cuvelor corespunde mediei de creștere maximă a cantității de lapte.

S-a eliminat mențiunea privind marcarea cu fier înroșit având în vedere că, în conformitate cu normele în vigoare, utilizarea focului este interzisă în incinta magaziilor de maturare.

3.3. Etichetare

În scopul garantării autenticității și al identificării corecte a brânzei „Parmigiano Reggiano”, comercializată sub formă preambalată, rasă și în porții, se introduce ca normă specifică de etichetare prezența obligatorie a unui marcaj distinctiv care constă, în partea superioară, din imaginea unei roți de „Parmigiano Reggiano” împreună cu o felie tăiată și cu un cuțitaș, iar, în partea inferioară, din mențiunea „PARMIGIANO REGGIANO”.

Se elimină obligativitatea mențiunii „Parmigiano Reggiano o CFPR” din interiorul etichetei de cazeină. Această eliminare are ca scop să permită utilizarea altor mențiuni diverse, precum „Consorzio del Formaggio Parmigiano Reggiano” sau marca colectivă.

Se introduce expresia „prima stagionatura” (primă maturare) ca echivalent al mențiunii „seconda categoria” (categoria a II-a) sau „mezzano” (mediu).

3.4. Cerințe naționale

Se introduce în standardul de producție a brânzei o referire la D.P.C.M. (decretul președintelui consiliului de miniștri) din 4.11.1991, care era deja în vigoare și aplicabil.

3.5. Altele

Se prevede că porționarea și ambalarea trebuie să aibă loc în aria de origine din motive de calitate și trasabilitate. În conformitate cu orientările Curții de Justiție exprimate în decizia din 25 iunie 2002 (C-66/00) și în decizia din 20 mai 2003 (C-469/00), în scopul protejării consumatorului, numai ambalarea în aria de origine poate garanta autenticitatea brânzei „Parmigiano Reggiano” introdusă pe piață sub formă preambalată, în porții. Această obligație decurge din absența, pe porțiile fără crustă, și din lipsa de vizibilitate, pe numeroase porții cu crustă, a semnelor de identificare a produsului, și anume a marcajelor de origine și a celor de selecție care figurează pe roata întreagă de brânză, și, în consecință, din necesitatea de a nu compromite garanția autenticității produsului preambalat și de a asigura trasabilitatea completă a acestuia. Din punct de vedere calitativ, tăierea unei bucăți din roata de brânză privează produsul de protecția oferită de crusta care, fiind puternic deshidratată, izolează perfect brânza de mediul ambiant. Crusta protejează deci brânza împotriva riscurilor de deshidratare, oxidare, transpirație și topire a lipidelor conținute, precum și împotriva riscurilor de înmulțire a mucegaiurilor. Pentru evitarea acestor fenomene ireversibile, este esențial ca operațiunile de ambalare sub vid sau în atmosferă controlată să se efectueze în scurt timp după tăierea unei bucăți din roata de brânză, conform unor norme bine definite și sub supravegherea unui expert.

DOCUMENT UNIC

REGULAMENTUL (CE) Nr. 510/2006 AL CONSILIULUI

„PARMIGIANO REGGIANO”

Nr. CE: IT-PDO-0317-0016-26.7.2007

IGP ( ) DOP ( X )

1. Denumire

„Parmigiano Reggiano”

2. Statul membru sau țara terță

Italia

3. Descrierea produsului agricol sau alimentar

3.1. Tip de produs (anexa II)

Clasa 1.3. Brânzeturi

3.2. Descrierea produsului căruia i se aplică denumirea de la punctul 1

„Parmigiano Reggiano” este o brânză cu pastă tare, fiartă, maturată lent, produsă din lapte de vacă crud, parțial degresat prin separare naturală. Laptele nu poate fi supus niciunui tratament termic și trebuie să provină de la vaci a căror alimentație se bazează pe furaje obținute în aria de origine. Maturarea trebuie să dureze cel puțin 12 luni. „Parmigiano Reggiano” poate fi comercializat sub formă de roți întregi, în porții sau ras.

„Parmigiano Reggiano” prezintă următoarele caracteristici:

— formă cilindrică, cu marginea convexă sau aproape dreaptă, cu fețe plane, ușor bordate;

— dimensiuni: diametrul fețelor plane este cuprins între 35 și 45 cm, iar înălțimea roții, între 20 și 26 cm;

— greutatea minimă a unei roți: 30 kilograme;

— aspect exterior: crustă de culoarea naturală a paiului;

— grosimea crustei: aproximativ 6 mm;

— culoarea pastei: de la galben pai deschis la galben pai;

— aroma și gustul caracteristice pastei: parfumată, delicată, savuroasă, fără să fie picantă;

— structura pastei: fin granulată, friabilă;

— materie grasă din substanța uscată: minim 32 %.

3.3. Materii prime (numai pentru produsele prelucrate)

Lapte de vacă, sare, cheag de vițel.

Laptele provine de la vaci crescute în aria geografică delimitată.

Nu se admite utilizarea de aditivi.

3.4. Hrană pentru animale (numai pentru produsele de origine animală)

Alimentația vacilor se bazează pe furaje care provin din aria geografică delimitată și este definită sub aspectul cantității și al calității.

Cel puțin 75 % din substanța uscată a furajelor trebuie să fie produsă în cadrul ariei geografice.

Nutrețurile pot constitui cel mult 50 % din substanța uscată a unei rații furajere.

Se interzice utilizarea oricărui tip de furaje însilozate.

3.5. Etape specifice ale producției care trebuie să se desfășoare în aria geografică delimitată

Crescătoriile de vaci al căror lapte este destinat prelucrării pentru obținerea de „Parmigiano Reggiano” se situează în aria geografică delimitată.

Producția de lapte și prelucrarea acestuia trebuie să aibă loc în aria geografică delimitată. Laptele de la mulgerea de seară și de dimineață este livrat crud și integral producătorului de brânză, în conformitate cu caietul de sarcini. Laptele de la mulgerea de dimineață se pune în cuve din aramă și este amestecat cu laptele de la mulgerea de seară, parțial degresat prin separare naturală. Laptelui i se adaugă zer autohton. Nu se admite utilizarea de fermenți selecționați. Coagularea laptelui, realizată exclusiv cu cheag de vițel, este urmată de ruperea coagulului și de fierbere. După depunere, masa brânzoasă se transferă în forme speciale pentru a i se da forma adecvată și se procedează la aplicarea mărcilor. După câteva zile, se efectuează sărarea în saramură și, ulterior, maturarea, care trebuie să dureze cel puțin 12 luni.

Această maturare de minim 12 luni trebuie să aibă loc în aria geografică delimitată.

La finalul perioadei minime de maturare, se realizează operațiuni de control în scopul verificării conformității cu caietul de sarcini.

3.6. Norme specifice privind felierea, răzuirea, ambalarea etc.

„Parmigiano Reggiano” poate fi comercializat sub formă de roți de brânză întregi, în porții sau ras.

În scopul protejării consumatorului și pentru a garanta autenticitatea brânzei „Parmigiano Reggiano” introduse pe piață sub formă preambalată, rasă sau în porții, operațiunile de radere și de porționare, precum și de ambalare ulterioară trebuie să se desfășoare în aria geografică delimitată. Această obligație decurge din absența sau lipsa de vizibilitate, pe brânza rasă sau porționată, a semnelor de identificare a „Parmigiano Reggiano” prezente pe forma întreagă și, în consecință, din necesitatea de a garanta originea produsului ambalat. Totodată, această obligație derivă din necesitatea garantării faptului că operațiunile de ambalare în porții se efectuează în scurt timp de la porționare și prin metode care împiedică deshidratarea, oxidarea și deci pierderea caracteristicilor organoleptice originare ale „Parmigiano Reggiano”. Tăierea unei bucăți din roata de brânză privează produsul de protecția naturală oferită de crusta care, fiind puternic deshidratată, izolează perfect brânza de mediul ambiant.

Este autorizată ambalarea porțiilor de „Parmigiano Reggiano” în unitățile în care sunt preparate.

Operațiunea de radere vizează exclusiv roțile întregi de brânză cu denumirea de origine protejată „Parmigiano Reggiano”, iar ambalarea trebuie să aibă loc imediat după această operațiune, fără niciun fel de tratament și fără adăugarea de substanțe care ar putea modifica atât conservabilitatea, cât și caracteristicile organoleptice originare.

3.7. Norme specifice privind etichetarea

Semnele de identificare prezente pe toate roțile de brânză „Parmigiano Reggiano” sunt reprezentate de: mențiunea cu caractere punctate „Parmigiano Reggiano” alăturată numărului de înregistrare al producătorului de brânză, anul și luna de producție ștanțate pe suprafața marginii exterioare cu ajutorul unor matrițe speciale (benzi de ștanțare), sigiliul oval cu mențiunea „Parmigiano Reggiano Consorzio Tutela”, o etichetă de cazeină pe care figurează codurile de identificare a roții de brânză și, în cazul roților de categoria a II-a, marcajul distinctiv care le identifică.

Semnul de identificare al brânzei „Parmigiano Reggiano” introduse pe piață sub formă preambalată, rasă și în porții este reprezentat de un marcaj distinctiv care constă, în partea superioară, din imaginea unei roți de „Parmigiano Reggiano” împreună cu o felie tăiată și cu un cuțitaș, iar, în partea inferioară, din mențiunea „PARMIGIANO REGGIANO”. Acest marcaj distinctiv, care constituie un element obligatoriu al etichetării, trebuie să fie reprodus conform normelor tehnice definite de grupare (Consorzio) în cadrul unei convenții speciale.

4. Delimitare concisă a ariei geografice

Aria geografică delimitată cuprinde teritoriile provinciei Bologna de pe malul stâng al râului Reno, teritoriile provinciei Mantova de pe malul drept al râului Pad, precum și provinciile Modena, Parma și Reggio din regiunea Emilia.

5. Legătura cu aria geografică

5.1. Specificitatea ariei geografice

În ceea ce privește factorii naturali, se observă mai ales caracteristicile pedologice ale terenurilor din aria geografică delimitată, care se întinde de la crestele Apeninilor până la râul Pad, și condițiile climatice care influențează în mod direct atât compoziția florei naturale, cât și fermentarea specifică a produsului. În ceea ce privește factorii umani, în plus față de importanța istorică a acestui tip de brânză în economia locală, trebuie subliniat că operațiunile complexe prin care trece „Parmigiano Reggiano” sunt rezultatul artei tradiționale de preparare a brânzei, statornicite de-a lungul secolelor în această arie de producție și transmise în spiritul respectului pentru practicile locale, corecte și constante.

5.2. Specificitatea produsului

Caracteristicile specifice brânzei „Parmigiano Reggiano” sunt structura pastei, fin granulată și friabilă, aroma parfumată și gustul delicat, savuros, dar fără să fie picant, gradul înalt de solubilitate și de digestibilitate.

Aceste caracteristici derivă din specificitatea și criteriile de selecție a laptelui utilizat zilnic sub formă crudă în cuve din aramă și coagulat cu cheag de vițel care prezintă un conținut ridicat de chimozină, din sărarea în saramură saturată și din maturarea naturală prelungită.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)

Proprietățile specifice fizico-chimice și microbiologice ale laptelui, care garantează caracteristicile specifice și calitatea brânzei „Parmigiano Reggiano”, sunt datorate în principal alimentației vacilor, care se bazează pe furaje din aria de proveniență și care exclude strict utilizarea oricărui tip de furaje însilozate.

Maturarea timp de minim 12 luni, care trebuie să se desfășoare în aria geografică delimitată ca urmare a condițiilor climatice speciale din această zonă, este necesară pentru ca produsul obținut din transformarea laptelui să poată dobândi, prin intermediul unor procese enzimatice specifice, caracteristicile proprii brânzei „Parmigiano Reggiano”.

Trimitere la publicarea caietului de sarcini

[articolul 5 alineatul (7) din Regulamentul (CE) nr. 510/2006]

Textul consolidat al caietului de sarcini este disponibil

— la următoarea adresă: www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg sau

— accesând direct pagina principală de internet a ministerului (www.politicheagricole.it) și făcând clic pe „Prodotti di Qualità” [Produse de calitate] (în stânga ecranului) și apoi pe „Disciplinari di Produzione all’esame dell’UE (Reg CE 510/2006)” [Caiete de sarcini ale produselor supuse analizei UE – Regulamentul (CE) nr. 510/2006].

(1) JO L 93, 31.3.2006, p. 12.